Ensimmäiset meksikolaista pikaruokaa tarjoilevat ravintolat aukeavat syksyllä.

Hotelli- ja ravintolayhtiö Restel ilmoittaa tehneensä monivuotisen sopimuksen amerikkalaisen Taco Bellin kanssa ja tuo meksikolaistyylistä pikaruokaa tarjoilevan ravintolaketjun Suomeen syksyllä 2017. Ketjun ensimmäinen ravintola avataan pääkaupunkiseudulle.

Restel palkkaa yli 300 uutta työntekijää Taco Bell Suomen ensimmäisen toimintavuoden aikana, tiedotteessa kerrotaan.

Rekrytointi on jo käynnistynyt. Ketjun tavoitteena on avata kolme ravintolaa vuoden loppuun mennessä.

– Olemme Suomen suurin hotelli- ja ravintola-alan toimija, ja näin ollen meillä on mahdollisuuksia tuoda jatkuvasti uusia palveluja kuluttajille. Taco Bell on tästä hyvä esimerkki. Restel on investoimassa vuosien 2017–2019 aikana yli 100 miljoonaa euroa hotelli- ja ravintolatoimintansa kehittämiseen. Investointien myötä tullaan tarvitsemaan myös tuhansia uusia työntekijöitä, toimitusjohtaja Mikael Backman sanoo tiedotteessa.

YUM! Brands -yhtiöön kuuluva Taco Bell perustettiin Etelä-Kaliforniassa 1962. Sillä on maailmanlaajuisesti lähes 7 000 ravintolaa 24 eri maassa. Euroopassa Taco Bell -ravintoloita on 59. Lähimpänä Suomea sijaitseva ketjun ravintola on huhtikuussa ovensa avannut Taco Bell Hollannissa, Restel kertoo.